LIETUVOS RESPUBLIKOS

SOCIALINĖS APSAUGOS IR DARBO MINISTRAS

ĮSAKYMAS

DĖL LIETUVOS RESPUBLIKOS SOCIALINĖS APSAUGOS IR DARBO MINISTRO

2015 M. KOVO 19 D. ĮSAKYMO NR. A1-139 „DĖL SPRENDIMO DĖL UŽSIENIEČIO DARBO ATITIKTIES LIETUVOS RESPUBLIKOS DARBO RINKOS POREIKIAMS PRIĖMIMO TVARKOS APRAŠO PATVIRTINIMO“ PAKEITIMO

2018 m. lapkričio 19 d. Nr. A1-638

Vilnius

P a k e i č i u Sprendimo dėl užsieniečio darbo atitikties Lietuvos Respublikos darbo rinkos poreikiams priėmimo tvarkos aprašą, patvirtintą Lietuvos Respublikos socialinės apsaugos ir darbo ministro 2015 m. kovo 19 d. įsakymu Nr. A1-139 „Dėl Sprendimo dėl užsieniečio darbo atitikties Lietuvos Respublikos darbo rinkos poreikiams priėmimo tvarkos aprašo patvirtinimo“, ir jį išdėstau nauja redakcija (pridedama).

Socialinės apsaugos ir darbo ministras	Linas Kukuraitis

PATVIRTINTA

Lietuvos Respublikos socialinės apsaugos ir darbo ministro 2015 m. kovo 19 d. įsakymu Nr. A1-139

(Lietuvos Respublikos socialinės apsaugos ir darbo ministro 2018 m. lapkričio 19 d. įsakymo

Nr. A1-638 redakcija)

SPRENDIMO DĖL UŽSIENIEČIO DARBO ATITIKTIES LIETUVOS RESPUBLIKOS DARBO RINKOS POREIKIAMS PRIĖMIMO TVARKOS APRAŠAS

I SKYRIUS

BENDROSIOS NUOSTATOS

1. Sprendimo dėl užsieniečio darbo atitikties Lietuvos Respublikos darbo rinkos poreikiams priėmimo tvarkos aprašas (toliau – Aprašas) reglamentuoja ketinančio dirbti Lietuvos Respublikoje užsieniečio darbo atitikties Lietuvos Respublikos darbo rinkos poreikiams nustatymo kriterijus, prašymo priimti sprendimą dėl užsieniečio darbo atitikties Lietuvos Respublikos darbo rinkos poreikiams (toliau – Prašymas) pateikimą, Užimtumo tarnybos prie Lietuvos Respublikos socialinės apsaugos ir darbo ministerijos (toliau – Užimtumo tarnyba) sprendimo dėl užsieniečio darbo atitikties Lietuvos Respublikos darbo rinkos poreikiams priėmimo tvarką, Prašymo netenkinimo pagrindus ir darbdavio įsipareigojimus įdarbinus užsienietį.

2. Aprašas taikomas užsieniečiui, kuris ketina dirbti Lietuvos Respublikoje Lietuvos Respublikos įstatymo „Dėl užsieniečių teisinės padėties“ 44 straipsnio 1 dalies 3 punkte numatytomis sąlygomis ir kuris:

2.1. ketina atvykti iš ne Europos Sąjungos valstybių narių;

2.2. turi leidimą dirbti Lietuvos Respublikoje ir Lietuvos Respublikos išduotą daugkartinę nacionalinę vizą, dirba pagal darbo sutartį ir ketina toliau dirbti Lietuvos Respublikoje;

2.3. yra užsienietis, kurio profesija buvo įtraukta į Užimtumo tarnybos direktoriaus tvirtinamą Profesijų, kurių darbuotojų trūksta Lietuvos Respublikoje, sąrašą pagal ekonomines veiklos rūšis, ir turi Lietuvos Respublikos išduotą daugkartinę nacionalinę vizą, dirba pagal darbo sutartį ir ketina toliau dirbti Lietuvos Respublikoje;

2.4. įgijo išsilavinimą Lietuvos Respublikoje, turi leidimą laikinai gyventi Lietuvos Respublikoje, išduotą pagal Lietuvos Respublikos įstatymo „Dėl užsieniečių teisinės padėties“ 40 straipsnio 1 dalies 6 punktą, ir ketina dirbti Lietuvos Respublikoje ne pagal įgytą kvalifikaciją;

2.5. turi leidimą laikinai gyventi Lietuvos Respublikoje kaip dirbantis aukštos profesinės kvalifikacijos reikalaujantį darbą pagal Lietuvos Respublikos įstatymo „Dėl užsieniečių teisinės padėties“ 40 straipsnio 1 dalies 41 punktą ir šio užsieniečio leidimo laikinai gyventi Lietuvos Respublikoje galiojimo laikotarpiu jam mokamas darbo užmokestis taps mažesnis negu 1,5 Lietuvos statistikos departamento paskutinio paskelbto ketvirčio šalies ūkio (įtraukiant ir individualių įmonių darbo užmokesčio duomenis) vidutinio mėnesinio bruto darbo užmokesčio dydžio, jeigu jo profesija nėra įtraukta į Lietuvos Respublikos Vyriausybės patvirtintą Profesijų, kurioms būtina aukšta profesinė kvalifikacija, kurių darbuotojų trūksta Lietuvos Respublikoje, sąrašą;

2.6. turi leidimą laikinai gyventi Lietuvos Respublikoje, išduotą pagal Lietuvos Respublikos įstatymo „Dėl užsieniečių teisinės padėties“ 44 straipsnio 1 dalies 3 punktą, ir ketina toliau dirbti Lietuvos Respublikoje;

2.7. turi leidimą laikinai gyventi Lietuvos Respublikoje, išduotą kitu nei Lietuvos Respublikos įstatymo „Dėl užsieniečių teisinės padėties“ 40 straipsnio 1 dalies 4 punkte nurodytu pagrindu, ir ketina dirbti Lietuvos Respublikoje, jeigu atitinka Lietuvos Respublikos įstatymo „Dėl užsieniečių teisinės padėties“ 44 straipsnio 1 dalies 3 punkto sąlygas;

2.8. įgijo išsilavinimą Lietuvos Respublikoje, turi leidimą laikinai gyventi Lietuvos Respublikoje, išduotą pagal Lietuvos Respublikos įstatymo „Dėl užsieniečių teisinės padėties“ 40 straipsnio 1 dalies 15 punktą, ir ketina dirbti Lietuvos Respublikoje.

3. Apraše vartojamos sąvokos suprantamos taip, kaip jos apibrėžtos Lietuvos Respublikos įstatyme „Dėl užsieniečių teisinės padėties“ ir Lietuvos Respublikos darbo kodekse.

4. Užsieniečio darbo atitikties Lietuvos Respublikos darbo rinkos poreikiams įvertinimą atlieka Užimtumo tarnyba.

5. Aprašas netaikomas:

5.1. Europos Sąjungos ir Europos laisvosios prekybos asociacijos valstybių narių piliečiams, jų šeimų nariams ir kitiems asmenims, kurie pagal Europos Sąjungos teisės aktus naudojasi laisvo asmenų judėjimo teise;

5.2. įmonių dalyviams, vadovams, akcinių bendrovių ar uždarųjų akcinių bendrovių akcininkams, kuriems taikomos Lietuvos Respublikos įstatymo „Dėl užsieniečių teisinės padėties“ 45 straipsnio 1 dalies 1–22 punktų nuostatos;

5.3. užsieniečiui, jei jo profesija įtraukta į Užimtumo tarnybos direktoriaus tvirtinamą Profesijų, kurių darbuotojų trūksta Lietuvos Respublikoje, sąrašą pagal ekonominės veiklos rūšis;

5.4. užsieniečiui, kuris Lietuvos Respublikoje įgijo išsilavinimą ir ketina dirbti pagal įgytą kvalifikaciją.

II SKYRIUS

LIETUVOS RESPUBLIKOS DARBO RINKOS POREIKIŲ NUSTATYMO KRITERIJAI

6. Užsieniečio darbo poreikis Lietuvos Respublikos darbo rinkoje nustatomas vadovaujantis šiais kriterijais:

6.1. nėra Lietuvos Respublikos, Europos Sąjungos valstybės narės ir Europos laisvosios prekybos asociacijos valstybės narės piliečio ar jo šeimos nario, taip pat užsieniečio, kitoje Europos Sąjungos valstybėje narėje įgijusio ilgalaikio gyventojo statusą ir ketinančio dirbti pagal darbo sutartį Lietuvos Respublikoje;

6.2. darbdavio užregistruota laisva darbo vieta Užimtumo tarnybos administracijos padalinio veiklos teritorijoje buvo neužimta ne mažiau kaip 5 darbo dienas nuo jos registracijos dienos;

6.3. Užimtumo tarnybos valdomoje informacinėje sistemoje nėra registruota darbo ieškančių asmenų, kuriems darbas Aprašo 6.2 papunktyje nurodytoje darbdavio užregistruotoje laisvoje darbo vietoje būtų tinkamas, kaip tai nurodyta Lietuvos Respublikos užimtumo įstatymo 30 straipsnio 2 dalyje.

III SKYRIUS

PRAŠYMO PRIIMTI SPRENDIMĄ DĖL UŽSIENIEČIO DARBO ATITIKTIES

LIETUVOS RESPUBLIKOS DARBO RINKOS POREIKIAMS PATEIKIMAS

7. Jei yra užsieniečio darbo poreikis Lietuvos Respublikos darbo rinkoje, darbdavys, ketinantis įdarbinti užsienietį dirbti pagal darbo sutartį, turi pateikti Užimtumo tarnybos administracijos padaliniui, kuriame įregistravo laisvą darbo vietą, nustatytos formos Prašymą (priedas) ir šiuos dokumentus:

7.1. užsieniečio galiojančio kelionės dokumento kopiją;

7.2. jei užsieniečio profesinė veikla, nurodyta Aprašo 7.5 papunktyje nurodytame darbdavio įsipareigojime įdarbinti užsienietį, nereglamentuojama, – užsieniečio diplomo ar kito dokumento, patvirtinančio užsieniečio turimą kvalifikaciją, kopiją;

7.3. jei užsieniečio profesinė veikla, nurodyta Aprašo 7.5 papunktyje nurodytame darbdavio įsipareigojime įdarbinti užsienietį, reglamentuojama Lietuvos Respublikoje pagal Reglamentuojamų profesijų sąrašą, patvirtintą Lietuvos Respublikos ūkio ministro 2014 m. liepos 15 d. įsakymu Nr. 4-486 „Dėl Reglamentuojamų profesijų sąrašo patvirtinimo“, – kompetentingos institucijos sprendimo dėl asmens profesinės kvalifikacijos pripažinimo, kaip nustatyta Lietuvos Respublikos Vyriausybės 2011 m. rugsėjo 14 d. nutarime Nr. 1069 „Dėl trečiųjų šalių piliečių reglamentuojamų profesinių kvalifikacijų pripažinimo“, kopiją;

7.4. užsieniečio vienerių metų darbo pagal turimą profesinę kvalifikaciją patirtį per pastaruosius dvejus metus patvirtinančio dokumento kopiją, išskyrus Aprašo 2.4 ir 2.8 papunkčiuose nurodytus užsieniečius;

7.5. įsipareigojimą įdarbinti užsienietį pagal darbo sutartį ne trumpesniam negu 6 mėnesių laikotarpiui ir mokėti jam darbo užmokestį, apskaičiuotą pagal vidutinį toje įmonėje tokį patį darbą dirbančių darbuotojų (jei jų yra) darbo užmokestį, jei dėl užsieniečio darbo atitikties Lietuvos Respublikos darbo rinkos poreikiams prašoma priimti sprendimą;

7.6. pažymą apie užsieniečio darbą toje darbovietėje, nurodant darbuotojo darbo funkcijas ir darbo užmokesčio dydį (vietoj Aprašo 7.2–7.4 papunkčiuose nurodytų dokumentų), jei kreipiamasi dėl Aprašo 2.2, 2.3, 2.5 ar 2.6 papunktyje nurodyto užsieniečio. Valstybinio socialinio draudimo fondo valdybos informacinėje sistemoje patikrinamas apskaičiuotų ir per visą užsieniečio dirbtą laikotarpį jo sumokėtų mokesčių ir valstybinio socialinio draudimo įmokų dydis.

8. Užsienio valstybių dokumentai turi būti nustatyta tvarka legalizuoti ar patvirtinti pažyma (Apostille), jeigu kiti teisės aktai nenustato kitaip. Dokumentų, parengtų ne lietuvių kalba, vertimas į lietuvių kalbą turi būti patvirtintas jį atlikusio vertėjo parašu. Dokumentų kopijos turi būti patvirtintos darbdavio vadovo parašu ir antspaudu, jei antspaudą jis privalo turėti.

9. Už sprendimo dėl užsieniečio darbo atitikties Lietuvos Respublikos darbo rinkos poreikiams priėmimą imama Lietuvos Respublikos Vyriausybės nustatyta valstybės rinkliava, kurią darbdavys privalo sumokėti iki Prašymo pateikimo Užimtumo tarnybai dienos. Jeigu Prašymas nepriimamas, valstybės rinkliava grąžinama vadovaujantis Valstybės rinkliavos mokėjimo ir grąžinimo taisyklėmis, patvirtintomis Lietuvos Respublikos Vyriausybės 2000 m. gruodžio 15 d. nutarimu Nr. 1458 „Dėl Konkrečių valstybės rinkliavos dydžių sąrašo ir Valstybės rinkliavos mokėjimo ir grąžinimo taisyklių patvirtinimo“.

10. Priėmęs Aprašo 7 punkte nurodytus dokumentus, Užimtumo tarnybos įgaliotas valstybės tarnautojas ar darbuotojas, dirbantis pagal darbo sutartį (toliau – darbuotojas), patikrina, ar darbdavys atitinka šiuos reikalavimus:

10.1. yra Lietuvos Respublikoje įsteigtas juridinis asmuo, Europos Sąjungos valstybėje narėje įsteigtas juridinis asmuo ar kita organizacija arba jų filialai, įsteigti Lietuvos Respublikoje;

10.2. nėra bankrutavęs, likviduojamas, jam neiškelta bankroto byla;

10.3. neturi mokestinės nepriemokos Lietuvos Respublikos valstybės biudžetui arba savivaldybių biudžetams ir fondams, į kuriuos mokamus mokesčius administruoja Valstybinė mokesčių inspekcija prie Lietuvos Respublikos finansų ministerijos (išskyrus atvejus, kai mokesčių, delspinigių, baudų mokėjimas atidėtas Lietuvos Respublikos teisės aktų nustatyta tvarka arba dėl šių mokesčių, delspinigių, baudų vyksta mokestinis ginčas);

10.4. neturi neįvykdytų įsipareigojimų Valstybinio socialinio draudimo fondo biudžetui ilgiau kaip 30 dienų. Kompetentinga institucija, sprendžianti neįvykdytų įsipareigojimų Valstybinio socialinio draudimo fondo biudžetui klausimus, yra Valstybinio socialinio draudimo fondo valdybos teritorinis skyrius, kuriame vykdoma darbdavio (įmonės), kaip draudėjo, apskaita;

10.5. neturi galiojančios administracinės nuobaudos pagal Lietuvos Respublikos administracinių nusižengimų kodekso 95, 540 straipsnius. Šis reikalavimas taikomas ir darbdavio vadovui ar kitam už užsieniečių įdarbinimą atsakingam darbdavio darbuotojui;

10.6. per pastaruosius vienerius metus neturi baudos, skirtos už Lietuvos Respublikos užimtumo įstatymo 56 ir 57 straipsniuose nurodytus pažeidimus.

11. Priėmęs Aprašo 7 punkte nurodytus dokumentus, Užimtumo tarnybos darbuotojas Užsieniečių registre patikrina, ar Prašyme nurodyta informacija apie užsieniečio turimą dokumentą, suteikiantį teisę būti ar gyventi Lietuvos Respublikoje, sutampa su informacija, nurodyta:

11.1. Aprašo 2.2, 2.3 papunkčiuose nurodytais atvejais – Lietuvos Respublikos išduotoje daugkartinėje nacionalinėje vizoje;

11.2. Aprašo 2.4 papunktyje nurodytu atveju – leidime laikinai gyventi Lietuvos Respublikoje pagal Lietuvos Respublikos įstatymo „Dėl užsieniečių teisinės padėties“ 40 straipsnio 1 dalies 6 punktą;

11.3. Aprašo 2.5 papunktyje nurodytu atveju – leidime laikinai gyventi Lietuvos Respublikoje pagal Lietuvos Respublikos įstatymo „Dėl užsieniečių teisinės padėties“ 40 straipsnio 1 dalies 41 punktą;

11.4. Aprašo 2.6 papunktyje nurodytu atveju – leidime laikinai gyventi Lietuvos Respublikoje pagal Lietuvos Respublikos įstatymo „Dėl užsieniečių teisinės padėties“ 4 straipsnio 1 dalies 3 punktą;

11.5. Aprašo 2.7 papunktyje nurodytu atveju – leidime laikinai gyventi Lietuvos Respublikoje, išduotame kitu nei Lietuvos Respublikos įstatymo „Dėl užsieniečių teisinės padėties“ 40 straipsnio 1 dalies 4 punkte nurodytu pagrindu;

11.6. Aprašo 2.8 papunktyje nurodytu atveju – leidime laikinai gyventi Lietuvos Respublikoje pagal Lietuvos Respublikos įstatymo „Dėl užsieniečių teisinės padėties“ 40 straipsnio 1 dalies 15 punktą;

11.7. Aprašo 2.2 papunktyje nurodytu atveju patikrina Užimtumo tarnybos valdomoje informacinėje sistemoje esančią informaciją apie užsieniečiui išduotą leidimą dirbti.

12. Darbdavio pageidavimu Užimtumo tarnybos darbuotojas išduoda dokumentų gavimo pažymą.

13. Jeigu darbdavys neatitinka Aprašo 10.3 ar 10.4 papunktyje nustatyto reikalavimo, Užimtumo tarnybos įgaliotas valstybės tarnautojas ar darbuotojas, dirbantis pagal darbo sutartį, paprašo kompetentingos institucijos per 5 darbo dienas nuo Prašymo gavimo dienos pateikti patikslintą informaciją. Jeigu nesilaikoma Aprašo 8 punkte nustatytų reikalavimų, nurodoma per protingą terminą ištaisyti trūkumus. Kilus pagrįstų abejonių dėl Aprašo 7.2 papunktyje nurodyto kvalifikacinio dokumento ar jį išdavusios mokymo įstaigos, kreipiamasi į Studijų kokybės vertinimo centrą dėl rekomendacijos. Aprašo 16 punkte nurodytas terminas sustabdomas, kol Užimtumo tarnyboje bus gauta patikslinta informacija ir (ar) pašalinti trūkumai.

14. Prašymą priimti sprendimą dėl Aprašo 2.2, 2.3, 2.5 ar 2.6 papunktyje nurodyto užsieniečio darbo atitikties Lietuvos Respublikos darbo rinkos poreikiams darbdavys gali pateikti ne anksčiau kaip likus 5 mėnesiams ir ne vėliau kaip likus 1 mėnesiui iki leidimo dirbti Lietuvos Respublikoje arba daugkartinės nacionalinės vizos, arba leidimo laikinai gyventi, išduoto užsieniečiui pagal Lietuvos Respublikos įstatymo „Dėl užsieniečių teisinės padėties“ 40 straipsnio 1 dalies 41 punkto sąlygas, arba leidimo laikinai gyventi, išduoto užsieniečiui pagal Lietuvos Respublikos įstatymo „Dėl užsieniečių teisinės padėties“ 44 straipsnio 1 dalies 3 punkto sąlygas, galiojimo laiko pabaigos, jeigu užsienietis ketina toliau dirbti Lietuvos Respublikoje.

IV SKYRIUS

SPRENDIMO DĖL UŽSIENIEČIO DARBO ATITIKTIES LIETUVOS RESPUBLIKOS DARBO RINKOS POREIKIAMS PRIĖMIMAS

15. Kilus įtarimui, kad kartu su Prašymu pateiktas dokumentas (-ai) yra suklastotas (-i), kreipiamasi į kompetentingą instituciją ir Aprašo 16 punkte nurodytas terminas sustabdomas, kol bus priimtas kompetentingos institucijos sprendimas. Apie Aprašo 16 punkte nurodyto termino sustabdymą darbdavys informuojamas ne vėliau kaip per 3 darbo dienas elektroniniu paštu. Jei darbdavys nenurodė elektroninio pašto adreso, pranešimas išsiunčiamas paštu.

16. Užimtumo tarnybos direktorius ar jo įgaliotas valstybės tarnautojas, atsižvelgęs į Prašymą su pateiktais dokumentais ir įvertinęs Aprašo 6 punkte nustatytas sąlygas bei Aprašo 10 ir 11 punktuose nustatytus reikalavimus, ne vėliau kaip per 7 darbo dienas nuo Prašymo ir dokumentų Užimtumo tarnyboje gavimo dienos priima sprendimą dėl užsieniečio darbo atitikties Lietuvos Respublikos darbo rinkos poreikiams. Sprendimas dėl užsieniečio darbo atitikties Lietuvos Respublikos darbo rinkos poreikiams įforminamas Užimtumo tarnybos direktoriaus ar jo įgalioto valstybės tarnautojo įsakymu.

17. Sprendime dėl užsieniečio darbo atitikties Lietuvos Respublikos darbo rinkos poreikiams nurodoma užsieniečio vardas, pavardė, gimimo data, pilietybė, kvalifikacija, numatomas darbo sutarties galiojimo laikotarpis, numatomas darbo užmokestis darbo sutarties laikotarpiu, darbdavys (įmonė, įstaiga, organizacija, juridinio asmens kodas, adresas, telefono ryšio Nr., fakso ryšio Nr., el. pašto adresas, filialas ar atstovybė, struktūrinis padalinys) ir darbo funkcijos (profesija, pareigų pavadinimas, kodas pagal Lietuvos profesijų klasifikatorių), prašymo netenkinimo pagrindai, sprendimo apskundimo tvarka.

18. Sprendimas dėl užsieniečio darbo atitikties Lietuvos Respublikos darbo rinkos poreikiams priimamas jo darbo Lietuvos Respublikoje laikotarpiui, bet ne ilgiau kaip dvejiems metams.

19. Užimtumo tarnyba apie priimtą ar panaikintą sprendimą dėl užsieniečio darbo atitikties Lietuvos Respublikos darbo rinkos poreikiams, jo panaikinimo priežastis per 3 darbo dienas informuoja Migracijos departamentą prie Vidaus reikalų ministerijos (toliau – Migracijos departamentas) ir darbdavį – elektroniniu paštu išsiunčia darbdaviui nuskaityto sprendimo dėl užsieniečio darbo atitikties Lietuvos Respublikos darbo rinkos poreikiams kopiją. Jei darbdavys nenurodė elektroninio pašto adreso, sprendimas dėl užsieniečio darbo atitikties Lietuvos Respublikos darbo rinkos poreikiams išsiunčiamas paštu.

20. Darbdaviui pateikus prašymą nutraukti sprendimo dėl užsieniečio darbo atitikties Lietuvos Respublikos darbo rinkos poreikiams priėmimo procedūrą, procedūra nutraukiama ir darbdavio pateikti dokumentai grąžinami darbdaviui.

V SKYRIUS

PRAŠYMO NETENKINIMO PAGRINDAI

21. Prašymo netenkinimo pagrindai:

21.1. užsieniečio įdarbinimas neatitinka bent vieno iš Aprašo 6.1–6.3 papunkčiuose nustatytų Lietuvos Respublikos darbo rinkos poreikių kriterijų;

21.2. pateikti ne visi Aprašo 7 punkte nurodyti dokumentai;

21.3. užsieniečio kvalifikacija neatitinka darbdavio keliamų reikalavimų;

21.4. paaiškėja, kad darbdavys nevykdo ūkinės veiklos arba neatitinka Aprašo 10 punkte nustatytų reikalavimų;

21.5. per nustatytą terminą nepateikta Aprašo 13 punkte nurodyta informacija;

21.6. užsienietis, turintis leidimą dirbti ar daugkartinę nacionalinę vizą, ar priimtą sprendimą dėl darbo atitikties Lietuvos Respublikos darbo rinkos poreikiams, nebuvo įdarbintas per 1 mėnesį nuo daugkartinės nacionalinės vizos išdavimo dienos arba per 2 mėnesius nuo leidimo dirbti ar leidimo laikinai gyventi Lietuvos Respublikoje išdavimo dienos arba užsienietis turėjo ilgesnį nei 3 mėnesių darbo laikotarpį, kai nemokamas arba mokamas mažesnis nei nustatytas darbo sutartyje darbo užmokestis (prastova, nemokamos atostogos ir kt.), išskyrus užsieniečiui išduoto elektroninio nedarbingumo pažymėjimo arba elektroninio nėštumo ir gimdymo atostogų pažymėjimo galiojimo laikotarpius, ir nepraėjo 3 mėnesių laikotarpis nuo leidimo dirbti galiojimo laiko pabaigos arba leidimo laikinai gyventi galiojimo laiko pabaigos;

21.7. darbdavys nesilaikė Aprašo 30 punkte nustatytų reikalavimų ir nepraėjo 3 mėnesių laikotarpis nuo leidimo laikinai gyventi Lietuvos Respublikoje galiojimo laiko pabaigos;

21.8. pateikti dokumentai buvo gauti apgaule, yra suklastoti arba padirbti;

21.9. užsienietis neturi atitinkamų dokumentų, nurodytų Aprašo 11 punkte.

VI SKYRIUS

SPRENDIMO DĖL UŽSIENIEČIO DARBO ATITIKTIES LIETUVOS RESPUBLIKOS DARBO RINKOS POREIKIAMS PANAIKINIMAS

22. Sprendimas dėl užsieniečio darbo atitikties Lietuvos Respublikos darbo rinkos poreikiams panaikinamas, jei:

22.1. darbdavys pateikia prašymą panaikinti sprendimą;

22.2. paaiškėja, kad pateikti dokumentai buvo gauti apgaule, yra suklastoti arba padirbti;

22.3. paaiškėja, kad užsienietis dirba pas kitą darbdavį, negu nurodyta sprendime dėl užsieniečio darbo atitikties Lietuvos Respublikos darbo rinkos poreikiams.

23. Užimtumo tarnybos direktorius ar jo įgaliotas valstybės tarnautojas, įvertinęs Aprašo 22 punkte nurodytas aplinkybes, priima sprendimą dėl užsieniečio darbo atitikties Lietuvos Respublikos darbo rinkos poreikiams panaikinimo. Sprendimas dėl užsieniečio darbo atitikties Lietuvos Respublikos darbo rinkos poreikiams panaikinimo įforminamas Užimtumo tarnybos direktoriaus ar jo įgalioto valstybės tarnautojo įsakymu. Apie panaikintą sprendimą dėl užsieniečio darbo atitikties Lietuvos Respublikos darbo rinkos poreikiams Užimtumo tarnyba per 3 darbo dienas informuoja Migracijos departamentą ir darbdavį – elektroniniu paštu išsiunčia nuskaityto sprendimo dėl užsieniečio darbo atitikties Lietuvos Respublikos darbo rinkos poreikiams kopiją. Jei darbdavys nenurodė elektroninio pašto adreso, sprendimas išsiunčiamas paštu.

VII SKYRIUS

BAIGIAMOSIOS NUOSTATOS

24. Užsienietis negali dirbti pas kitą darbdavį, atlikti kitos darbo funkcijos (dirbti tam tikros profesijos, kvalifikacijos, specialybės darbo arba eiti tam tikrų pareigų), negu nurodyta sprendime dėl užsieniečio darbo atitikties Lietuvos Respublikos darbo rinkos poreikiams.

25. Darbdavys teisės aktų nustatyta tvarka turi pateikti Valstybinio socialinio draudimo fondo valdybos teritoriniam skyriui pranešimą apie apdraustojo valstybinio socialinio draudimo pradžią likus ne mažiau kaip 1 darbo dienai iki numatytos darbo laiko pradžios.

26. Darbdavys privalo užtikrinti užsieniečiui teisės aktų reikalavimus atitinkančias darbo sąlygas ir laikytis užsieniečių įdarbinimo tvarkos reikalavimų.

27. Darbo sutartis su užsieniečiu sudaroma raštu Lietuvos Respublikos įstatymų nustatyta tvarka lietuvių ir kita užsieniečiui suprantama kalba.

28. Užsieniečio darbo užmokestis negali būti mažesnis už tokį patį darbą pas tą patį darbdavį dirbančio Lietuvos Respublikos gyventojo darbo užmokestį, o jeigu tokio darbuotojo nėra, užsieniečio darbo užmokestis negali būti mažesnis už Lietuvos statistikos departamento paskutinį paskelbtą kalendorinių metų vidutinį mėnesinį bruto darbo užmokestį šalies ūkyje (įtraukiant ir individualių įmonių darbo užmokesčio duomenis) pagal atitinkamą ekonominės veiklos rūšį.

29. Darbo sutartyje nurodytas užsieniečio darbo laikotarpis turi sutapti su jam išduoto leidimo laikinai gyventi Lietuvos Respublikoje galiojimo laiku.

30. Darbdavys privalo per 5 darbo dienas nuo darbo sutarties su užsieniečiu nutraukimo dienos raštu pranešti Užimtumo tarnybos administracijos padaliniui, kuris priėmė sprendimą dėl užsieniečio darbo atitikties Lietuvos Respublikos darbo rinkos poreikiams, apie darbo sutarties nutraukimą.

31. Užimtumo tarnyba per 3 darbo dienas raštu arba elektroniniu paštu informuoja Migracijos departamentą, jei nustatoma, kad darbdavys nesilaikė Aprašo 27, 29 punktuose nustatytų reikalavimų, ir apie gautą Aprašo 30 punkte nurodytą pranešimą.

32. Užimtumo tarnyba, bendradarbiaudama su Migracijos departamentu, gauna informaciją apie užsieniečiams išduotus leidimus laikinai gyventi Lietuvos Respublikoje pagal Lietuvos Respublikos įstatymo „Dėl užsieniečių teisinės padėties“ 44 straipsnio 1 dalies 3 punkto sąlygas ir, bendradarbiaudama su vizų tarnybomis, išdavusiomis užsieniečiams nacionalines vizas, gauna informaciją apie sprendimų išduoti nacionalines vizas pagrindus bei motyvus.

33. Ginčai dėl sprendimo dėl užsieniečio darbo atitikties Lietuvos Respublikos darbo rinkos poreikiams priėmimo sprendžiami Lietuvos Respublikos įstatymų nustatyta tvarka.

34. Sprendimo dėl užsieniečio darbo atitikties Lietuvos Respublikos darbo rinkos poreikiams priėmimo procedūroje dalyvaujantys subjektai privalo užtikrinti, kad asmens duomenys būtų tvarkomi pagal 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL 2016 L 119, p. 1) 5 ir 6 straipsnių bei Lietuvos Respublikos asmens duomenų teisinės apsaugos įstatymo nuostatas.

__________________________________

Sprendimo dėl užsieniečio darbo atitikties Lietuvos Respublikos darbo rinkos poreikiams priėmimo tvarkos aprašo

priedas

(Prašymo priimti sprendimą dėl užsieniečio darbo atitikties Lietuvos Respublikos darbo rinkos poreikiams forma)

___________________________________________________________________________

(pareiškėjo pavadinimas, kodas, adresas, telefono Nr., el. pašto adresas)

Užimtumo tarnybai prie Lietuvos Respublikos socialinės apsaugos ir darbo ministerijos	_______________ Nr. ________________ (data)

PRAŠYMAS PRIIMTI SPRENDIMĄ DĖL UŽSIENIEČIO DARBO ATITIKTIES

LIETUVOS RESPUBLIKOS DARBO RINKOS POREIKIAMS

Užsienietis
VARDAS
PAVARDĖ
Gimimo data	__ __ __ __-__ __-__ __ (metai, mėnuo, diena)
Lytis	mot. / vyr.
Pilietybė
Asmens dokumentas (nurodyti vieną):
□ Pasas	Nr. _________________ galioja iki ___________________
□ Lietuvos Respublikos išduota daugkartinė nacionalinė viza	Nr. _________________ galioja iki ___________________
□ Leidimas laikinai gyventi Lietuvos Respublikoje, išduotas pagal Lietuvos Respublikos įstatymo „Dėl užsieniečių teisinės padėties“:
□ 44 str. 1 d. 1 p.	Nr. _________________ galioja iki ___________________
□ 40 str. 1 d. 6 p.	Nr. _________________ galioja iki ___________________
□ 40 str. 1 d. 41 p.	Nr. _________________ galioja iki ___________________
□ 44 str. 1 d. 3 p.	Nr. _________________ galioja iki ___________________
□ 44 str. 1 d. 15 p.	Nr. _________________ galioja iki ___________________
□ 44 str. 1 d. _ p.	Nr. _________________ galioja iki ___________________
Kvalifikacija
Dvejų pastarųjų metų darbo pagal turimą kvalifikaciją patirtis
Dvejų pastarųjų metų kita darbo veikla, jei jos reikia darbo funkcijai atlikti
Darbdavys
Įmonės, įstaigos, organizacijos pavadinimas, kodas, adresas, telefono Nr., fakso Nr., el. pašto adresas, filialas ar atstovybės pavadinimas, struktūrinio padalinio pavadinimas
Registruota laisva darbo vieta
Numatomas darbo sutarties laikotarpis (ne trumpesnis nei 6 mėn.)
Numatoma darbo funkcija (profesija, pareigų pavadinimas)
Numatomas darbo užmokestis (Eur)

Žinau, kad prireikus turėsiu padengti užsieniečio grįžimo į valstybę, į kurią jis turi teisę vykti, išlaidas (Lietuvos Respublikos įstatymo „Dėl užsieniečių teisinės padėties“ 131 str. 1 d. 2 p., 4 p.).

PRIDEDAMA: (nurodyti pridedamus dokumentus, jų lapų skaičių).

(Pareigų pavadinimas)	(Parašas)	(Vardas ir pavardė)